બ્રિટનમાં શિસ્ત વખાણવાલાયક છે. પાંચ વર્કિંગ ગણાતા દિવસોમાં લોકો પ્રવાસન સ્થળે ઓછા જોવા મળે છે પણ શનિવારે અને રવિવારે આવા સ્થળે ભીડ વધુ જોવા મળે છે. જો આપણે ત્યાંનો પ્રવાસ ગોઠવવો હોય તો સોમવારથી શુક્રવારના દિવસે આવા સ્થળે જવામાં ફાયદો છે. બીજું આ તમામ જગ્યાએ ફાસ્ટ ટ્રેકની સુવિધા છે. તેની ટિકિટ એક-બે પાઉન્ડ બીજી ટીકીટ કરતાં વધુ હોય છે. ત્યાં તમારે લાંબી લાઇનમાં ઊભા રહેવું પડતું નથી. લંડનની બહાર સ્ટોનહેઝ, શેક્સપિયર બર્થ પ્લેસ, વિન્ડસર કેસલ, બાથ વિગેરે આવેલા છે. આ સ્થળો જોવા માટે એક આખા દિવસની ટૂર હોય છે. તેમાં તમે ટિકિટમાં જ બપોરનું લંચ પેકેટ પણ મંગાવી શકો છો. સવારે 8થી સાંજના 6 વાગ્યા સુધીની ટૂર હોય છે અને તે તમામ ટૂર વિકટોરિયા સ્ટેશનથી ઉપડતી હોય છે. ત્યાં જવા માટે ટ્રેન(ટ્યૂબ)નો ઉપયોગ કરવો હિતાવહ છે કારણ કે, કારમાં ખર્ચ વધુ આવી શકે છે. કોઇપણ જગ્યાએથી વિકટોરિયા સ્ટેશન પાંચથી દસ પાઉન્ડમાં જઇ શકાય છે અને છેલ્લા દિવસે મેડમ તુસ્સાદ, લંડન આઈ, બકિંગહામ પેલેસ વિગેરે સ્થળ જોવાનું પસંદ કરવું જોઇએ.